Comencen les obres d'ampliació i millora en el CEIP Bertomeu Llorens de Catarroja
23 març 2023

El CEIP Bertomeu Llorens de Catarroja ja té en marxa el Pla Edificant sol·licitat per l'Ajuntament de Catarroja a la Conselleria d'Educació. Aquest programa invertirà prop de 800.000 euros en una gran obra que millorarà substancialment les instal·lacions del CEIP Bertomeu Llorens ja que se'l dotarà d'un nou menjador escolar, així com una adequació de les aules i el pati.

D'aquesta manera, l'alcalde de Catarroja, Jesús Monzó ha fet la visita d'inici d'obres juntament amb l'equip encarregat d'executar-les per a conéixer de primera mà l'abast d'aquestes i posar tant la Regidoria com l'Ajuntament a disposició per a millorar en el que siga necessari aquest procés.

Monzó ha destacat “la coordinació del treball entre el centre i la regidoria que ha permés que, sota l'obligatori compliment dels tramits previs, el CEIP Bertomeu Llorens puga tindre unes noves instal·lacions modernes i que milloren substancialment el dia a dia de l'alumnat i personal del centre, una cosa primordial per a l'Ajuntament que presidisc”. Per part seua, Cuberos ha remarcat que des de “la Regidoria es fa un seguiment exhaustiu de les necessitats dels centres, treballant sempre en solucions que puguen servir per a millorar les instal·lacions. A més comptem amb la predisposició de la Conselleria d'Educació que ha apostat sempre per una qualitat del sistema educatiu valencià partint, en aquest cas, de la millora de les seues instal·lacions amb el Pla Edificant”.

Els treballs, començaran hui amb la construcció d'un nou menjador escolar en el centre. Aquesta obra es farà al marge de les actuals instal·lacions del centre, ja que es realitzarà en l'espai actualment destinat a l'aparcament. D'igual forma, durant l'estiu s'actuarà en l'adequació de les aules, en la millora del pati i la zona administrativa, ateses les peticions del personal del centre, esperant que tot estiga preparat per a l'inici del nou curs escolar 2023/2024.